สั่งแบงก์รัฐพักหนี้คิดดอก0%
ให้คิดได้หลังลูกค้ามีกำลังผ่อนเดินหน้าชงครม.แก้หนี้5แสนบ.
12 ต.ค. 2554

ให้คิดได้หลังลูกค้ามีกำลังผ่อนเดินหน้าชงครม.แก้หนี้5แสนบ.
คลังระดมสรรพกำลังแบงก์รัฐปล่อยกู้ฟื้นฟูน้ำท่วม ให้พักหนี้คิดดอกเบี้ย 0%
นายอารีพงศ์ ภู่ชอุ่ม ปลัดกระทรวงการคลัง กล่าวว่า ได้สั่งการให้ธนาคารเฉพาะกิจทุกแห่งดูแลช่วยเหลือลูกค้าที่ประสบปัญหาน้ำท่วม โดยการพักหนี้กับลูกค้าที่ขาดรายได้เพราะทำงานไม่ได้ หรือผู้ประกอบการที่ไม่สามารถดำเนินการได้ โดยให้คิดดอกเบี้ย 0% ในช่วงที่ยังไม่สามารถชำระหนี้ได้ และให้เริ่มคิดดอกเบี้ยใหม่หลังจากลูกหนี้มีกำลังผ่อนชำระ
นอกจากนี้ ยังให้ธนาคารเฉพาะกิจของรัฐจัดเตรียมวงเงินกู้ดอกเบี้ยต่ำให้กับประชาชนและผู้ประกอบการที่ต้องการกู้เงินไปใช้ฟื้นฟูซ่อมแซมบ้านเรือน สินทรัพย์ และเป็นเงินทุนหมุนเวียน ในอัตราดอกเบี้ยต่ำ โดยรัฐบาลจะทำการชดเชยดอกเบี้ยให้กับธนาคาร
ปลัดกระทรวงการคลัง กล่าวว่า ในส่วนของธนาคารเพื่อการพัฒนารัฐวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่ได้ตั้งวงเงินปล่อยกู้ 2,000 ล้านบาท ในการปล่อยกู้ฟื้นฟูน้ำท่วม หากไม่พอก็ให้เพิ่มวงเงินอีก
ทั้งนี้ ธนาคารเฉพาะกิจของรัฐที่จะดำเนินการหยุดพักชำระหนี้ และปล่อยกู้น้ำท่วม ประกอบด้วย เอสเอ็มอีแบงก์ ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) ธนาคารอิสลามแห่งประเทศไทย (ไอแบงก์) ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) และธนาคารกรุงไทย
นายอารีพงศ์ กล่าวว่า ในสัปดาห์หน้ากระทรวงการคลังจะเสนอมาตรการแก้หนี้สินให้กับประชาชนรายละไม่เกิน 5 แสนบาท ที่เป็นนโยบายเร่งด่วนของรัฐบาลให้คณะรัฐมนตรี (ครม.) พิจารณา ซึ่งคาดว่าจะเป็นช่วงเวลาที่เหมาะสมและจะช่วยผู้ที่ประสบภัยจากน้ำท่วมได้เป็นอย่างดี
สำหรับมาตรการด้านภาษี กรมสรรพากรจะเลื่อนการชำระภาษีของผู้ประกอบการและประชาชน โดยไม่คิดค่าปรับเงินเพิ่มจนกว่าสถานการณ์น้ำท่วมจะเข้าสู่ภาวะปกติ
“ข้อเสนอของผู้ประกอบการที่ต้องการให้ลดภาษีช่วยผู้ประกอบการเอสเอ็มอีที่เจอปัญหาน้ำท่วมนั้น กระทรวงได้ประสานกับกระทรวงอุตสาหกรรมรวบรวมสิ่งที่ภาคเอกชนต้องการว่า อยากให้ลดภาษีในส่วนไหน ทางคลังจะรับมาพิจารณาต่อไป”นายอารีพงศ์กล่าว